Die krieketsirkus duur voortFoto: ANA. In 1939 is die langste toetswedstryd ooit tussen Suid-Afrika en Engeland in Durban gespeel. Ná 12 dae, 43 uur se spel en amper 2 000 lopies was daar steeds nie ’n wenner nie. Tog is daardie tydlose kragmeting maar ’n vulletjie in vergelyking met die voortslepende drama in Krieket Suid-Afrika (KSA) se raadsale. Nadat KSA van die een krisis na die ander gestrompel het, het die Suid-Afrikaanse Sportkonfederasie en Olimpiese Komitee (Saskok) genoeg gehad en beslis dat ’n taakspan op die been gebring moet word om die beleërde nasionale krieketbeheerliggaam se doen en late te ondersoek. Daar word berig dat, benewens die taakspan, KSA se raad en ander beamptes (waaronder die tydelike uitvoerende hoof, Kugandrie Govender) aangesê is om voorlopig hul pligte opsy te stel totdat die ondersoek afgehandel is. Sedert Desember 2019 is Thabang Moroe, KSA se voormalige uitvoerende hoof, eers geskors en toe uiteindelik afgedank, borge het besluit om nie hul borgskappe te verleng nie, top-bestuursbeamptes het bedank en die algemene jaarvergadering is voorlopig afgelas. Toe het transformasie en ’n verwronge aanstellingsbeleid vir ’n verdere wrang smaak gesorg. Die veelbesproke Fundudzi- forensiese verslag – wat onder meer tot Moroe se ondergang gelei het – is ook nog nie deur belanghebbendes gesien nie. Hoewel Ravi Govender, Saskok se tydelike uitvoerende hoof, in die media gesê het dat die sportbeheerliggaam nie onder administrasie geplaas word nie, is die boodskap duidelik: KSA moet sy huis in orde kry. Maar KSA weet nie wanneer om handdoek in te gooi nie en daar is in ’n verklaring gesê dat hy nie maklik tot Saskok se eise sal instem nie. KSA het onder meer regsadvies ingewin rakende die wyse waarop Saskok poog om in sy sake in te meng, maar het terselfdertyd aangedui dat hy bereid is om saam met die sportorganisasie te werk. Intussen is daar nog geen krieketwedstryde – plaaslik en internasionaal – gereël nie. CSA statement on SASCOC resolutions ???? pic.twitter.com/Lo5DtBxrJq — Cricket South Africa (@OfficialCSA) September 10, 2020